เอไอเอไม่ส่งเงินลูกค้าค้างรับคปภ.ปรับ70ล.
คปภ.สั่งปรับเอไอเอ 70 ล้าน ไม่ส่งเงินครบกำหนดสัญญาของลูกค้าร่วม 200 ล้าน
10 มี.ค. 2559

คปภ.สั่งปรับเอไอเอ 70 ล้าน ไม่ส่งเงินครบกำหนดสัญญาของลูกค้าร่วม 200 ล้าน
แหล่งข่าวจากสำนักงานคณะกรรมการกำกับและส่งเสริมการประกอบธุรกิจประกันภัย (คปภ.) เปิดเผยว่า ได้สั่งปรับบริษัท เอไอเอ ประเทศไทย เป็นเงิน 70 ล้านบาท จากกรณีที่ไม่นำส่งเงินของกรมธรรม์ที่ครบอายุตามสัญญา แต่ไม่มีลูกค้าหรือผู้รับผลประโยชน์ติดต่อขอรับเงินคืนนานเกิน 10 ปี ที่ค้างอยู่ที่เอไอเอร่วม 200 ล้านบาท
ทั้งนี้ ตามกฎของ คปภ. ระบุว่า บริษัทประกันชีวิตจะต้องนำเงินผลประโยชน์ตามกรมธรรม์ที่ลูกค้าหรือทายาทไม่มารับเกิน 10 ปี ส่งเข้ากองทุนประกันชีวิต แต่บริษัท เอไอเอ ประเทศไทย ไม่นำเงินก้อนดังกล่าวส่งเข้ากองทุน
“เขาจ่ายค่าปรับมาแล้ว ซึ่งเป็นกรณีแรกที่ คปภ.มีการปรับบริษัทประกันชีวิตเป็นวงเงินสูงที่สุดในประวัติศาสตร์ และมีการนำส่งเงิน 200 ล้านบาทเข้ากองทุนประกันชีวิตแล้ว” แหล่งข่าวเปิดเผย
แหล่งข่าวเปิดเผยว่า เหตุผลที่ไม่มีการติดต่อขอรับเงินตามสัญญามีหลายสาเหตุ เช่น ลูกค้าไม่ทราบว่ากรณีไม่ชำระเบี้ยประกันชีวิตต่อเนื่องบางกรมธรรม์จะมีมูลค่าเงินสดเหลืออยู่ และมีผลตอบแทนเพิ่มขึ้นตามระยะเวลา ลูกค้าเสียชีวิตโดยไม่ได้แจ้งทายาทว่าได้ทำประกันชีวิตไว้ หรือ ย้ายที่อยู่และไม่ได้แจ้งบริษัท เป็นต้น